Biden staak bouwerk aan Trump-muur op Mexiko-grens | Netwerk24
01 Mei 2021 10:47
Die Amerikaanse departement van verdediging het Vrydag bekend gemaak dat bouwerk aan oudpres. Donald Trump se muur op die grens met Mexiko gestaak word.
Die projek is met militêre geld gefinansier, berig The Guardian.
Trump het in 2019 'n noodtoestand verklaar om geld na die muurbouprojek te kon kanaliseer, maar pres. Joe Biden het op 20 Januarie reeds 'n proklamasie uitgevaardig waarin hy gelas het dat alle grensmuurprojekte bevries word. Hy het ook gevra dat die wettigheid van die finansiering- en kontrakteringsprosesse hersien word.
Jamal Brown, Pentagon-woordvoerder, sê die departement van verdediging gaan nou alle bouprojekte om die grens te versper staak.
Die geld wat daarvoor gebruik is, was oorspronklik bedoel vir ander militêre projekte, onder meer skole vir militêre amptenare se kinders en buitelandse militêre bouprojekte in lande wat vennootskappe met die VSA het.
Die geraamde miljarde dollars wat op dié manier herwin sal word, gaan gebruik word vir militêre bouprojekte wat uitgestel moes word.
LP's het Trump se destydse verskuiwing van geld van die Pentagon skerp gekritiseer omdat hulle gemeen het dit hou gevare in vir nasionale veiligheid en dat die kongres omseil is.
NBCNews berig die Amerikaanse kongres het in 2019 geweier om geld toe te ken vir Trump se muurprojek.
Die weermag het in 2019 gesê meer as 120 bouprojekte sal negatief geraak word deur Trump se besluit oor die bou van 'n muur. Dit is nog nie duidelik of alle bouwerk aan die muur met Mexiko nou gestaak sal word nie, maar skade wat die bou van die grensmuur aan 'n vloedvoorkomingstelsel veroorsaak het, sal herstel word. Aandag sal ook gegee word aan gronderosie wat weens die bouwerk ontstaan het.